सात सितम्बर से पेनांग में शुरू हुई एशिया पैसिफिक मास्टर्स गेम्स में रविवार को वेट लिफ्टिंग में जोर आजमाइश हुई। भारत का प्रतिनिधित्व कर रहे जोधपुर के एएसआई मनोहर सिंह ने शानदार शुरूआत की और आगे बढ़ते रहे। उन्होंने कुल 225 किलो वजन उठाकर रजत पदक जीतकर न सिर्फ देश, बल्कि जोधपुर व जोधपुर कमिश्नरेट पुलिस का नाम रोशन किया। इरान के वेट लिफ्टर ने सिर्फ पांच किलो अधिक वजन उठाकर गोल्ड मेडल जीता। वहीं, मलेशिया के वेट लिफ्टर को कांस्य पदक मिला। वेट लिफ्टर मनोहर सिंह ने पहली लिफ्ट आसानी से पूरी कर ली और वजन उठा लिया। दूसरी लिफ्ट में वे असफल रह गए। तीसरी लिफ्ट में एक बार फिर उन्होंने पूरा जोर लगाया और वजन उठाने सफल रहे। इसी के साथ उन्होंने कुल 225 किलो वजन उठाया और रजत पदक हासिल किया।